與獨孤穆冥會詩 二
作者：臨淄縣主
朝代：唐

paragraphs: 皇天昔降禍，隋室若綴旒。
患難在雙闕，干戈連九州。
出門皆凶豎，所向多逆謀。
白日忽然暮，頹波不可收。
望夷既結釁，宗社亦貽羞。
溫室兵始合，宮闈血已流。
憫哉吹簫子，悲啼下鳳樓。
霜刃徒見逼，玉笄不可求。
羅襦遺侍者，粉黛成仇讎。
邦國已淪覆，餘生誓不留。
英英將軍祖，獨以社稷憂。
丹血濺黼扆，豐肌染戈矛。
今來見禾黍，盡日悲宗周。
玉樹已寂寞，泉臺千萬秋。
感茲一顧重，願以死節酬。
幽顯儻不昧，終焉契綢繆。